-----------------------------------------------------------------------
  13. ข้อมูลอื่น

  -----------------------------------------------------------------------

13.1 ความรับผิดชอบต่อสังคม

นอกเหนือจากการดำเนินธุรกิจอย่างมีจริยธรรมอันเป็นหลักการสำคัญที่กลุ่มทิสโก้ปลูกฝังให้แก่พนักงาน
จนกลายเป็นวัฒนธรรมองค์กรที่ชัดเจนของกลุ่มทิสโก้แล้ว
กลุ่มทิสโก้ยังได้ตั้งปณิธานที่จะแสดงความรับผิดชอบต่อสังคมโดยดำเนินโครงการสาธารณประโยชน์ต่างๆ
อย่างต่อเนื่องเป็นรูปธรรม และมุ่งเน้นให้พนักงานมีส่วนร่วมอย่างสำคัญในกิจกรรมต่างๆ
ทั้งในด้านการพัฒนาอย่างยั่งยืนของชุมชน รวมถึงการส่งเสริมศิลปวัฒนธรรม และอนุรักษ์สิ่งแวดล้อม
เพื่อสร้างจิตสำนึกในการเป็นสมาชิกที่ดีของสังคม
กิจกรรมเพื่อสังคมแต่ละโครงการมีการตั้งคณะทำงานรับผิดชอบปฏิบัติการและติดตามผลอย่างต่อเนื่องเพื่อให้บรรลุวัตถุประสงค์ที่วางไว้

กลุ่มทิสโก้ให้ความสำคัญกับความรับผิดชอบต่อสังคมโดยคำนึงถึงผู้มีส่วนได้ส่วนเสีย (Stakeholder)
ตั้งแต่ความรับผิดชอบต่อผู้ถือหุ้น ลูกค้า ตลอดจนพนักงาน และสังคมโดยรวม
ตามหลักการดำเนินธุรกิจอย่างมีจริยธรรมภายใต้การกำกับดูแลกิจการที่ดี
ควบคู่ไปกับการใส่ใจและดูแลรักษาสังคมและสิ่งแวดล้อม เพื่อนำสังคมไปสู่การพัฒนาอย่างยั่งยืน
หัวใจสำคัญของการแสดงความรับผิดชอบต่อสังคมที่กลุ่มทิสโก้ยึดเป็นแนวทางปฏิบัติมาตลอดระยะเวลา
40 ปี มี 4 ประการ คือ

1.  จริยธรรมทางธุรกิจ

2.  การดำเนินการอย่างต่อเนื่องจากใจและจิตวิญญาณขององค์กร

3.  การเน้นสังคมในองค์กรเป็นจุดเริ่มต้นก่อนแล้วจึงขยายไปยังสังคมวงกว้าง

4.  การให้ความสำคัญกับสิ่งแวดล้อม

13.2 นโยบายทั่วไปเกี่ยวกับหน้าที่และความรับผิดชอบต่อสังคม 

กลุ่มทิสโก้ตระหนักดีว่าความสำเร็จขององค์กรมิได้วัดจากความสามารถในการทำกำไร
การเติบโตของผลประกอบการ และตัวเลขทางการเงินเท่านั้น
หากยังรวมถึงการเป็นสมาชิกที่ดีของสังคม การดำเนินธุรกิจอย่างมีจริยธรรม
และมีส่วนช่วยเหลือสนับสนุนชุมชนรวมทั้งผู้ด้อยโอกาสในสังคมให้ได้พัฒนาและพึ่งพาตนเองได้ ทั้งนี้
เพราะรากฐานที่มั่นคงทางสังคมเป็นปัจจัยสำคัญของการเติบโตอย่างยั่งยืน
ดังนั้นองค์กรต้องดำเนินธุรกิจควบคู่ไปกับการแสดงความรับผิดชอบและมีส่วนร่วมในการพัฒนาชุมชนและสังคม

นอกเหนือจากการยึดมั่นจริยธรรมทางธุรกิจและการปฏิบัติตามหลักการบรรษัทภิบาลที่ดีผ่านการกำหนดนโยบายด้านการกำกับควบคุมภายใน
การบริหารความเสี่ยง และการติดตามผลการปฏิบัติผ่านคณะผู้บริหารแล้ว
คณะกรรมการกลุ่มทิสโก้ยังได้ส่งเสริมและสนับสนุนให้องค์กรมีส่วนร่วมช่วยเหลือสังคม
ให้คำแนะนำและติดตามผลการดำเนินกิจกรรมเพื่อสังคม
ซึ่งรายงานต่อที่ประชุมคณะกรรมการเป็นประจำทุกปี นอกจากนี้
ยังสนับสนุนให้กลุ่มทิสโก้เข้าร่วมโครงการสาธารณประโยชน์อื่นๆ
รวมทั้งสนับสนุนให้สาขาของบริษัทย่อยในกลุ่มที่กระจายอยู่ในเขตภูมิภาคเข้าไปมีส่วนร่วมในการพัฒนาชุมชนในท้องถิ่นโดยเน้นกิจกรรมพัฒนาอย่างยั่งยืน
ทั้งนี้
โครงการทั้งหมดที่ดำเนินการล้วนเป็นโครงการระยะยาวที่ได้กระทำอย่างต่อเนื่องและติดตามผลเป็นประจำทุกปี

กลุ่มทิสโก้ได้ยึดแนวทางปฏิบัติตามหลักการกำกับดูแลกิจการที่ดี (ดูรายละเอียดเพิ่มเติมในข้อ 9.5
การกำกับดูแลกิจการ ของหัวข้อที่ 9 การจัดการ)
เนื่องจากกลุ่มทิสโก้มีนโยบายรักษาสิทธิและผลประโยชน์ของผู้มีส่วนได้ส่วนเสียทุกกลุ่ม
โดยคณะกรรมการจะพิจารณาถึงสิทธิตามกฎหมายที่แต่ละกลุ่มพึงได้รับอย่างละเอียดถี่ถ้วน
และดูแลให้มั่นใจว่าสิทธิดังกล่าวได้รับการคุ้มครองและปฏิบัติด้วยความระมัดระวัง
รวมทั้งมีนโยบายส่งเสริมความร่วมมือกับผู้มีส่วนได้เสียเพื่อเสริมสร้างความสัมพันธ์และความมั่นคงทางธุรกิจที่ยั่งยืน
โดยคำนึงถึงผู้มีส่วนได้เสียดังต่อไปนี้

ผู้ถือหุ้น กลุ่มทิสโก้ให้ความสำคัญถึงสิทธิในความเป็นเจ้าของของผู้ถือหุ้น
โดยมีเจตนารมณ์ที่จะตอบแทนความไว้วางใจที่ได้รับจากผู้ถือหุ้นด้วยผลประกอบการที่ดี
พัฒนาคุณภาพบริการ ขยายโอกาสทางธุรกิจ เพื่อการเติบโตอย่างมั่นคง
และให้ผู้ถือหุ้นได้ใช้สิทธิของตนเองอย่างเต็มที่ เช่น การนำวิธีการลงคะแนนเสียงแบบสะสม
(Cumulative Voting) มาใช้ในการแต่งตั้งกรรมการ
เพื่อเปิดโอกาสให้ผู้ถือหุ้นรายย่อยสามารถใช้สิทธิในการเสนอและแต่งตั้งกรรมการได้
(ดูรายละเอียดเพิ่มเติมในข้อ 9.5 การกำกับดูแลกิจการ ของหัวข้อที่ 9 การจัดการ)

ลูกค้า กลุ่มทิสโก้มีนโยบายการดำเนินธุรกิจด้วยการพัฒนาผลิตภัณฑ์และบริการอย่างต่อเนื่อง
พร้อมกับมุ่งเน้นที่การรวมศูนย์ที่ลูกค้าอย่างเต็มรูปแบบ (Fully customer centric
organization) ด้วยความมุ่งมั่นที่จะเพิ่มคุณค่าการบริการให้แก่ลูกค้าอย่างสูงสุด
โดยแบ่งธุรกิจหลักออกเป็น 3 กลุ่ม ได้แก่
สายธุรกิจบริการธนกิจลูกค้ารายย่อยและลูกค้าธุรกิจขนาดกลางและขนาดย่อม
สายธุรกิจบริการลูกค้าธนบดีธนกิจและบริการจัดการกองทุน
และสายธุรกิจบริการพาณิชย์ธนกิจและและวาณิชธนกิจ

สำหรับผลิตภัณฑ์และบริการทางการเงินของกลุ่มทิสโก้นั้นไม่ส่งผลเสียต่อส่วนรวมแต่อย่างใด
โดยกลุ่มธุรกิจธนาคารพานิชย์ ซึ่งดำเนินการโดยธนาคารทิสโก้ไม่ได้เปิดให้บริการสินเชื่อส่วนบุคคล
หรือบัตรเครดิต อันอาจเป็นการสนับสนุนให้เกิดการใช้จ่ายที่ไม่จำเป็นและสร้างภาระหนี้สิน
และยังไม่มีนโยบายให้บริการดังกล่าว
บริการสินเชื่อเพื่อการอุปโภคของธนาคารจึงเป็นบริการแก่ลูกค้าที่มีความต้องการทางด้านที่อยู่อาศัย
ยานพาหนะ และเงินทุนหมุนเวียนในธุรกิจ เป็นหลัก นอกจากนี้
ธนาคารยังมีบริการรับฝากเงินและการลงทุน
เพื่อกระตุ้นให้เกิดการออมและการสงทุนในระยะยาวเพื่อช่วยให้เกษียณอายุโดยมีเงินสะสมไว้ใช้จ่ายอย่างไม่ยากลำบาก
ทั้งนี้ บริการด้านการลงทุนจะมีเจ้าหน้าที่ให้ความรู้
และมีการอบรมสัมมนาเป็นประจำเพื่อให้คำแนะนำแก่ลูกค้าให้เกิดความเข้าใจอย่างถ่องแท้

นอกจากนี้ ในการให้บริการทางการเงินของกลุ่มทิสโก้ยึดหลักการทำความรู้จักลูกค้า (Know Your
Customer) และการตรวจสอบเพื่อทราบข้อเท็จจริงเกี่ยวกับลูกค้า (CDD- Customer Due
Diligence) อย่างเหมาะสมในแต่ละระดับความเสี่ยงเป็นหลักปฏิบัติ อาทิ ในปี 2551
ธุรกิจธนาคารพานิชย์ ซึ่งดำเนินการโดยธนาคารทิสโก้ได้ออกผลิตภัณฑ์ใหม่ อันได้แก่ บัตรทิสโก้เพิร์ส
ซึ่งเป็นทั้งบัตรเอทีเอ็มและบัตรสมาร์ทเพิร์สในใบเดียว
เพื่อเพิ่มทางเลือกให้ลูกค้าสะดวกและประหยัดในการทำธุรกรรมทางการเงิน
เพื่อความสะดวกในการรับการฝาก-ถอน-โอน เงิน ณ สาขาของธนาคารทั่วประเทศ, เครื่อง ATM
ของทุกธนาคารทั่วประเทศ และที่ทำการไปรษณีย์ทั่วประเทศ
รวมถึงยังได้ริเริ่มนวัตกรรมใหม่ของการให้บริการธุรกรรมอิเล็กทรอนิกส์ ด้วยเครื่อง e-Money
ATM หรือ ETM ซึ่งเป็นเครื่องให้บริการทำธุรกรรมอิเล็กทรอนิกส์ครบวงจร ทั้งฝาก-ถอน-โอน-จ่าย
อย่างสมบูรณ์เป็นแห่งแรก โดยผู้ถือบัตรสามารถเติมมูลค่าเงินลงบัตรทิสโก้เพิร์สผ่านเครื่อง ETM
ของธนาคาร เพื่อเพิ่มความสะดวกสบายยิ่งขึ้นในการใช้บัตรชำระค่าสินค้าและบริการแทนเงินสด
ทั้งนี้
เนื่องจากธนาคารเล็งเห็นว่าแนวโน้มธุรกรรมทางการเงินผ่านช่องทางอิเล็กทรอนิกส์จะมีบทบาทมากขึ้นเรื่อยๆ
โดยเฉพาะสำหรับลูกค้ารายย่อย ทั้งบัตรทิสโก้เพิร์ส และเครื่อง ETM
จึงถือเป็นนวัตกรรมทางการเงินรูปแบบใหม่ที่ทางธนาคารพัฒนาเพื่อตอบสนองความต้องการของลูกค้าให้สมบูรณ์มากยิ่งขึ้น

นอกจากนี้ กลุ่มทิสโก้ยังมุ่งเน้นหลักปฏิบัติเพื่อให้มั่นใจว่าการให้บริการทางการเงินต่างๆ
ของกลุ่มทิสโก้ไม่เป็นการส่งเสริมกิจการที่ขัดต่อกฎหมายและข้อบังคับเกี่ยวกับสิ่งแวดล้อม
หรือก่อให้เกิดผลกระทบใดๆ ต่อสังคมและสิ่งแวดล้อม อาทิ การจัดตั้ง Clean Development
Mechanism (CDM) Division ภายใต้หน่วยงานวาณิชธนกิจ บริษัทหลักทรัพย์ทิสโก้
เพื่อรองรับการทำธุรกิจที่เกี่ยวกับคาร์บอนเครดิต อันเป็นการซื้อขายสิทธิในการปล่อยก๊าซคาร์บอน
ที่ช่วยลดภาวะโลกร้อนได้อีกทางหนึ่ง
ตลอดจนการให้สินเชื่อแก่ผู้ประกอบการขนาดกลางและขนาดย่อม
ที่ดำเนินธุรกิจที่ไม่ส่งผลกระทบต่อสิ่งแวดล้อม เป็นต้น

คู่ค้าและเจ้าหนี้
กลุ่มทิสโก้ปฏิบัติตามเงื่อนไขสัญญาที่ให้ไว้กับคู่ค้าและเจ้าหนี้ของกลุ่มทิสโก้อย่างเป็นธรรมและเสมอภาค
กลุ่มทิสโก้ไม่รับหรือให้ผลประโยชน์ใดๆ ที่ไม่สุจริตกับคู่ค้าและเจ้าหนี้

คู่แข่ง กลุ่มทิสโก้ดำเนินธุรกิจด้วยหลักการแข่งขันที่เป็นธรรมและมีจริยธรรม

พนักงาน กลุ่มทิสโก้ตระหนักถึงคุณค่าและความพร้อมทุ่มเทเพื่อผลงานที่ดีของพนักงาน
โดยสนับสนุนการเรียนรู้ และพัฒนาศักยภาพของพนักงานอย่างต่อเนื่อง
เพื่อให้บริการที่สร้างความพึงพอใจแก่ลูกค้าด้วยมาตรฐานสูงสุดของจรรยาบรรณวิชาชีพ
กลุ่มทิสโก้ใช้ระบบบริหารผลการปฏิบัติงานที่มั่นใจได้ว่าความทุ่มเทของพนักงานจะได้รับผลตอบแทนที่เป็นธรรมเมื่อองค์กรบรรลุเป้าหมาย
และปฏิบัติต่อพนักงานอย่างยุติธรรมและเสมอภาค

นอกจากนี้ กลุ่มทิสโก้ยังให้ความสำคัญกับการส่งเสริมความสัมพันธ์อันดีกับแรงงาน
และถือว่าการเรียนรู้เป็นส่วนหนึ่งของวัฒนธรรมองค์กร
ดังนั้นจึงมีนโยบายด้านการพัฒนาทรัพยากรบุคคลที่สนับสนุนการเรียนรู้ของพนักงานทุกคน
พนักงานแต่ละคนมีหน้าที่รับผิดชอบต่อการพัฒนาทางวิชาชีพของตน
กลุ่มทิสโก้สนับสนุนให้พนักงานแสดงจุดมุ่งหมายและความคาดหวังด้วยการพูดคุยอย่างเปิดเผยผ่านระบบการบริหารผลงาน
เปิดโอกาสและจัดหาเครื่องมือ อุปกรณ์ที่เหมาะสม
ตลอดจนการลงทุนในการพัฒนาบุคคลเพื่อเสริมสร้างศักยภาพของบุคคล
โดยมุ่งเน้นความสามารถในการปฏิบัติงานตามมาตรฐานสูงสุดแห่งจรรยาบรรณวิชาชีพ
(ดูรายละเอียดเพิ่มเติมเกี่ยวกับการพัฒนาบุคลกรในข้อ 9.8 บุคลากร ของหัวข้อที่ 9 การจัดการ)

กลุ่มทิสโก้เปิดกว้างสำหรับการพัฒนาและความก้าวหน้าในวิชาชีพทุกระดับชั้นทั้งภายในหน่วยธุรกิจเดียวกันและข้ามหน่วยงาน
โดยการฝึกอบรมและพัฒนาบุคลากรนั้น มุ่งเน้นการฝึกอบรมในเชิง “การเรียนรู้อย่างต่อเนื่อง”
เพื่อให้เกิดผลด้านพฤติกรรมที่คาดหวังอย่างชัดเจน ซึ่งจะฝึกอบรมพนักงานใน 3 ลักษณะคือ

1.  การฝึกอบรมความรู้และทักษะเฉพาะด้าน เพื่อใช้ในการปฏิบัติงานตามประเภทธุรกิจ

2.  การฝึกอบรมทั่วไป
    เพื่อให้พนักงานสามารถเรียนรู้และปรับตัวให้เข้ากับวัฒนธรรมทิสโก้ได้อย่างรวดเร็ว

3.  การฝึกอบรมทักษะและความสามารถที่องค์กรต้องการ

โดยในปี 2551 กลุ่มทิสโก้โดยฝ่ายพัฒนาทรัพยากรบุคคล
ได้จัดการฝึกอบรมให้พนักงานของบริษัทในเครืออย่างต่อเนื่อง ตลอดทั้งปี
โดยเป็นการฝึกอบรมโดยบริษัท จำนวน 177 หลักสูตร รวม 1,280 ชั่วโมง
และการฝึกอบรมของหน่วยงานภายนอก จำนวน 281 หลักสูตร รวม 3,921.50 ชั่วโมง
รวมการฝึกอบรมทั้งสิ้นจำนวน 458 หลักสูตร รวม 4,751.50 ชั่วโมง

สังคม กลุ่มทิสโก้ตระหนักถึงความรับผิดชอบที่พึงมีต่อสังคมโดยดำเนินกิจการเพื่อสังคมในรูปแบบต่างๆ
อย่างต่อเนื่องควบคู่ไปกับการดำเนินธุรกิจ
โดยให้ความสำคัญด้านการศึกษาและช่วยเหลือผู้ด้อยโอกาสให้พัฒนาศักยภาพของตนเองได้อย่างยั่งยืน
รวมถึงการดำเนินกิจกรรมเพื่อส่งเสริมศิลปวัฒนธรรมด้วย

สิ่งแวดล้อม
กลุ่มทิสโก้มีนโยบายสนับสนุนแนวปฏิบัติเกี่ยวกับการรักษาทรัพยากรและสิ่งแวดล้อมทั้งภายในและภายนอกองค์กรอย่างสม่ำเสมอ
โดยส่งเสริมให้พนักงานมีจิตสำนึกความรับผิดชอบต่อสังคมและสิ่งแวดล้อม

สำหรับแนวปฏิบัติในความรับผิดชอบต่อผู้ถือหุ้น พนักงาน ลูกค้า คู่ค้าและเจ้าหนี้ รวมทั้งคู่แข่ง
กลุ่มทิสโก้ได้กล่าวถึงรายละเอียดไว้ในข้อ 9.5 การกำกับดูแลกิจการ ของหัวข้อที่ 9 การจัดการ
ดังนั้นในหัวข้อที่ 13 นี้จะเน้นถึงแนวคิดในความรับผิดชอบต่อสังคมและสิ่งแวดล้อม
โดยมีรายละเอียดดังต่อไปนี้

13.3 สรุปกิจกรรมความรับผิดชอบต่อสังคมและสิ่งแวดล้อมในปี 2551

กลุ่มทิสโก้ให้ความสำคัญกับโครงการระยะยาวที่จะมีส่วนช่วยพัฒนาสังคมได้อย่างยั่งยืน
กิจกรรมหลักที่กลุ่มทิสโก้ให้การสนับสนุนมาอย่างต่อเนื่องได้แก่ การสนับสนุนการศึกษาของเยาวชน
ส่งเสริมผู้ด้อยโอกาสในชุมชนให้พัฒนาศักยภาพให้สามารถพึ่งพาตนเองได้
ส่งเสริมการอนุรักษ์สิ่งแวดล้อม ดังรายละเอียดต่อไปนี้

1. กิจกรรมช่วยเหลือสังคม

1.1 มูลนิธิทิสโก้เพื่อการกุศล (TISCO Foundation for Charity)

เพื่อสืบสานปณิธานในการช่วยเหลือสังคมให้เกิดผลเป็นรูปธรรม
ทิสโก้ได้ก่อตั้งมูลนิธิทิสโก้เพื่อการกุศล (TISCO Foundation for Charity) (“มูลนิธิทิสโก้ฯ”)
ขึ้นในปี 2525 เพื่อดำเนินกิจกรรมเพื่อสังคมในระยะยาว และตั้งแต่นั้นเป็นต้นมา
ทิสโก้ได้ดำเนินกิจกรรมช่วยเหลือสังคมผ่านการดำเนินงานของมูลนิธิทิสโก้ฯ ซึ่งมีวัตถุประสงค์หลัก 4
ประการ คือ

1.  เพื่อสนับสนุนและส่งเสริมการศึกษาของนักเรียนที่ขาดแคลนทุนทรัพย์ทั่วประเทศ

2.  เพื่อสนับสนุนด้านค่ารักษาพยาบาลแก่ผู้ป่วยอนาถา และทุพพลภาพด้วยการบริจาคอวัยวะเทียม
    และกายอุปกรณ์ต่างๆ

3.  เพื่อช่วยเหลือบุคคลผู้ขาดแคลนทุนทรัพย์ในการประกอบวิชาชีพให้มีโอกาสพึ่งพาตนเองได้ในระยะยาว
    โดยไม่จำกัดเชื้อชาติและศาสนา

4.  เพื่อร่วมมือกับองค์กรการกุศลอื่นๆ เพื่อบำเพ็ญสาธารณประโยชน์ด้านสังคมสงเคราะห์

ทุนทรัพย์ที่ใช้ในกิจกรรมของมูลนิธิทิสโก้ฯ นำมาจากดอกผลที่ได้รับในแต่ละปีของเงินกองทุน
(Capital Fund) อย่างไรก็ตาม
เพียงดอกผลของเงินกองทุนยังมีจำนวนไม่เพียงพอต่อการดำเนินกิจกรรมตามวัตถุประสงค์ของมูลนิธิฯ
ทุนทรัพย์ส่วนใหญ่จึงได้รับการบริจาคจากกลุ่มทิสโก้ โดยในปี 2551
กลุ่มทิสโก้บริจาคเงินสมทบทุนมูลนิธิทิสโก้ฯ ในโอกาสต่างๆ เป็นเงินรวมทั้งสิ้น 19,537,601 บาท

สรุปยอดเงินบริจาคทุนทุกประเภทของมูลนิธิทิสโก้เพื่อการกุศล (หน่วย: บาท)

  ปี ทุนการศึกษา ทุนรักษาพยาบาล ทุนประกอบอาชีพ รวม

  2525-2548 94,882,612 4,001,336 1,741,379 100,625,357

  2549 12,987,000 23,350 57,140 13,067,490

  2550 13,065,000 12,000 18,242 13,095,242

  2551 19,411,000 101,601 25,000 19,537,601

[]

[]

ผลงานของมูลนิธิทิสโก้ฯ ในปี 2551 ได้แก่
การมอบทุนการศึกษาให้แก่นักเรียนและนักศึกษาในระดับประถมศึกษา มัธยมศึกษา อาชีวศึกษา
และอุดมศึกษาที่ขาดแคลนทุนทรัพย์จากสถานศึกษาทั่วประเทศจำนวน 5,532 ทุน รวมเป็นเงินทั้งสิ้น
19,411,000 บาท เป็นนักเรียนทุนต่อเนื่อง จำนวน 2,624 ทุน และเป็นทุนใหม่ จำนวน 2,908
ทุน โดยแบ่งเป็น ระดับประถมศึกษา จำนวน 596 ทุน, ระดับมัธยมศึกษา จำนวน 4,188 ทุน,
ระดับอาชีวศึกษา จำนวน 486 ทุน, ระดับอุดมศึกษา จำนวน 217 ทุน ระดับอื่นๆ 45 ทุน

นอกจากนี้ มูลนิธิทิสโก้ฯ ยังได้มอบทุนรักษาพยาบาลและทุนประกอบอาชีพแก่ผู้ยากไร้ทั้งในกรุงเทพฯ
และส่วนภูมิภาค แบ่งเป็นทุนรักษาพยาบาลจำนวน 101,601 บาท และทุนประกอบอาชีพจำนวน
25,000 บาท

กระบวนการติดตามผลงาน

มูลนิธิทิสโก้ฯ มีกระบวนการติดตามและประเมินผลการดำเนินงานของกิจกรรมและทุนต่างๆ
อย่างสม่ำเสมอ เพื่อศึกษาผลการดำเนินงานให้สอดคล้องกับวัตถุประสงค์
และนำข้อมูลที่ได้มาจัดสรรทุนและค่าใช้จ่ายในอนาคตให้เกิดประโยชน์มากที่สุด
โดยการติดตามผลจะแยกตามประเภทของกิจกรรม มูลนิธิทิสโก้ฯ
จะติดตามผลการศึกษาของนักเรียนทุนทุกระดับในทุกภูมิภาคของประเทศไทยเป็นประจำในเดือนพฤศจิกายนของทุกปี
และมีการสุ่มเยี่ยมตามบ้านของนักเรียนที่ได้รับทุนอยู่ในปัจจุบันและนักเรียนที่กำลังจะขอรับบริจาคทุน
โดยมีตัวแทนคณะกรรมการ เจ้าหน้าที่มูลนิธิฯ
และตัวแทนคณะทำงานซึ่งเป็นพนักงานทิสโก้ร่วมเดินทางไปติดตามผลเป็นประจำทุกครั้ง

ในระหว่างปี 2551 มูลนิธิทิสโก้ฯ
ได้ออกติดตามผลนักเรียนที่ได้รับทุนการศึกษาในหลายจังหวัดทั่วประเทศ ได้แก่ น่าน เชียงราย
ปทุมธานี กรุงเทพมหานคร นนทบุรี นครนายก ระยอง นครราชสีมา ขอนแก่น กาฬสินธุ์ ร้อยเอ็ด
อำนาจเจริญ และอุบลราชธานี สำหรับทุนประกอบวิชาชีพ มูลนิธิทิสโก้ฯ
จะทำการติดตามผลหลังจากที่มอบทุนแล้วเป็นเวลา 1-2 เดือน
เพื่อให้แน่ใจว่าผู้ขอรับทุนสามารถประกอบอาชีพได้ ตามที่ตั้งใจไว้ นอกจากนี้
ยังมีการติดตามความคืบหน้าหลังจากให้ทุนแล้ว 1 ปีอีกด้วย

1.2 กิจกรรมช่วยเหลือสังคมอื่นๆ

นอกเหนือจากกิจกรรมที่ดำเนินการอย่างต่อเนื่องผ่านมูลนิธิทิสโก้ฯ แล้ว
กลุ่มทิสโก้ยังให้การสนับสนุนการพัฒนาสังคมและชุมชนด้านอื่นๆ ดังนี้

  บริจาคคอมพิวเตอร์และอุปกรณ์การศึกษา

ในปี 2551 กลุ่มทิสโก้บริจาคคอมพิวเตอร์ใช้แล้ว สมุด เครื่องเขียน เครื่องแบบนักเรียน
และอุปกรณ์การเรียนให้แก่สถาบันการศึกษาที่ขาดแคลนในกรุงเทพมหานครและอีก 15
จังหวัดทั่วประเทศ อาทิ โรงเรียนหองเบ็นเจริญวิทย์ จังหวัดชัยภูมิ, โรงเรียนกระทุ่มเสือปลา
กรุงเทพฯ, โรงเรียนวัดวังก์วิเวการาม จังหวัดกาญจนบุรี, โรงเรียนอมรสิริสามัคคี
จังหวัดบุรีรัมย์, โรงเรียนบ้านยางวังกางฮุง และโรงเรียนบ้านท่าช้าง จังหวัดอุบลราชธานี เป็นต้น

นอกจากนี้กลุ่มทิสโก้ยังได้บริจาคคอมพิวเตอร์ใช้แล้วให้แก่หน่วยงานราชการ
และองค์กรที่ไม่แสวงผลกำไรอีกหลายแห่งเพื่อให้นำไปใช้ประโยชน์ในหน่วยงาน อาทิ
ศูนย์การอุตสาหกรรมป้องกันประเทศและพลังงานทหาร จังหวัดลพบุรี, สถานีตำรวจนครบาลดินแดง,
มูลนิธิส่งเสริม ศิลปาชีพ, มูลนิธิพระบรมราชานุสรณ์ พระบาทสมเด็จพระพุทธเลิศหล้านภาลัย
ในพระบรมราชูปถัมภ์, มูลนิธิสิรินธร, สถานสงเคราะห์เด็กบ้านตะวันใหม่ เป็นต้น
รวมเครื่องคอมพิวเตอร์ที่บริจาคเป็นจำนวนทั้งสิ้น 106 เครื่อง

ช่วยเหลือจังหวัดชายแดนภาคใต้

ปัญหาความไม่สงบในจังหวัดชายแดนภาคใต้เป็นปัญหาเร่งด่วนระดับประเทศที่ต้องการความร่วมแรงร่วมใจจากทุกฝ่าย
หลายองค์กรและหน่วยงานต่างๆ
ทั้งภาครัฐและเอกชนได้จัดตั้งโครงการช่วยเหลือและบรรเทาความเดือดร้อนให้แก่ประชาชนในจังหวัดดังกล่าว
โดยโครงการที่กลุ่ม ทิสโก้มีส่วนร่วมในกิจกรรมได้แก่
การร่วมกับมูลนิธิกรมหลวงสงขลานครินทร์ในประบรมราชูปถัมภ์ในการจัดหาอุปกรณ์การแพทย์เพื่อช่วยเหลือแก่โรงพยาบาลใน
4 จังหวัดภาคใต้

ช่วยเหลือเด็กด้อยโอกาสผ่านโครงการ UNICEF

กลุ่มทิสโก้ร่วมบริจาคสมทบทุนแก่ UNICEF เพื่อใช้ในการดำเนินงานของ UNICEF ประเทศไทย
ซึ่งเป็นองค์กรที่มีวัตถุประสงค์เพื่อช่วยเหลือเด็กที่ขาดโอกาส

ช่วยเหลือนักเรียนออทิซึม

กลุ่มทิสโก้ร่วมบริจาคแก่ศูนย์วิจัยและพัฒนาการศึกษา โรงเรียนสาธิตแห่งมหาวิทยาลัยเกษตรศาสตร์
เพื่อสนับสนุนกิจกรรรมการเรียนการสอนสำหรับนักเรียนที่มีภาวะออทิซึม

สนับสนุนการพัฒนาวิชาการทางนิติศาสตร์

กลุ่มทิสโก้ร่วมบริจาคแก่มูลนิธิเพื่อสนับสนุนการพัฒนาวิชาการทางนิติศาสตร์
เพื่อใช้ในโครงการศึกษาและพัฒนาประมวลรัษฎากร
ซึ่งจะเป็นประโยชน์ต่อการปรับปรุงแก้ไขกฎหมายที่กรมสรรพากรใช้ในการจัดเก็บภาษีให้มีความชัดเจน
มีบทบัญญัติที่สอดคล้องกับระบบการจัดเก็บภาษีที่ดี อันจะเป็นประโยชน์ในระยะยาว

ช่วยเหลือผู้ประสบภัยนาร์กิส

จากเหตุการณ์พายุหมุนนาร์กิสในเดือน พฤษภาคม 2551 ซึ่งก่อภาวะมหันตภัยในประเทศพม่า
ซึ่งปรากฏรายงานผู้เสียชีวิตและผู้สูญหายเป็นจำนวนมาก
กลุ่มทิสโก้จึงร่วมบริจาคเครื่องอุปโภคบริโภคที่จำเป็นบรรจุในถุงยังชีพที่ได้รับบริจาคจากพนักงานกลุ่มทิสโก้
มอบผ่านสภาอุตสาหกรรมแห่งประเทศไทย เพื่อช่วยเหลือผู้ประสบภัยจากเหตุการณ์ดังกล่าว

สนับสนุนรายการ “ถวายอาลัย รวมน้ำใจสู่เด็กอ่อนในสลัม”

กลุ่มทิสโก้ร่วมบริจาคสมทบทุนในรายการ “ถวายอาลัย รวมน้ำใจสู่เด็กอ่อนในสลัม”
ซึ่งจัดโดยสำนักงานปลัดกระทรวงกลาโหม สมาคมภริยาข้าราชการสำนักงานปลัดกระทรวงกลาโหม
และมูลนิธิเด็กอ่อนในสลัมในพระอุปถัมภ์ สมเด็จพระเจ้าพี่นางเธอเจ้าฟ้ากัลยานิวัฒนา
กรมหลวงนราธิวาสราชนครินทร์ เพื่อจัดสร้างพระราชานุสาวรีย์สมเด็จพระเจ้าพี่นางเธอ
เจ้าฟ้ากัลยาณิวัฒนา กรมหลวงนราธิวาสราชนครินทร์ และจัดซื้อสิ่งของอุปกรณ์ และครุภัณฑ์
ประจำอาคารบ้านเด็กอ่อนเสือใหญ่ (ชุมชนเสือใหญ่ประชาอุทิศ)

สนับสนุนกิจกรรมมูลนิธิหมอเสม พริ้งพวงแก้ว

กลุ่มทิสโก้ร่วมสนับสนุนกิจกรรมกอล์ฟการกุศลของมูลนิธิหมอเสม พริ้งพวงแก้ว
เพื่อสนับสนุนการดำเนินงานของมูลนิธิฯ ในการสนับสนุน
กองทุนเพื่อการศึกษาของเด็กกำพร้าที่ได้รับผลกระทบจากโรคเอดส์

จัดกิจกรรมบริจาคโลหิตแก่สภากาชาด

กลุ่มทิสโก้จัดกิจกรรมบริจาคโลหิตแก่สภากาชาดไทย ณ อาคารสำนักงานใหญ่ 4
ครั้งต่อปีในทุกไตรมาส เป็นปีที่ 10 ติดต่อกัน โดยมีพนักงานในกลุ่มทิสโก้เป็นผู้บริจาคประจำ
ครั้งละประมาณ 300 คน และมีจำนวนเพิ่มขึ้นทุกปี โดยในปี 2551 มียอดบริจาคโลหิตจำนวนทั้งสิ้น
342,400 ซี.ซี.

2.  กิจกรรมอนุรักษ์สิ่งแวดล้อม

โครงการปลูกป่าถาวร

ในปี 2551
กลุ่มทิสโก้ได้จัดกิจกรรมปลูกป่าและบำรุงรักษาต้นไม้ในโครงการปลูกป่าถาวรประจำปีครั้งที่ 21
โดยผู้บริหารและพนักงานกลุ่ม ทิสโก้ซึ่งส่วนใหญ่เป็นพนักงานใหม่จำนวนกว่า 250 คน
ร่วมกันจัดกิจกรรมร่วมปลูกกล้าไม้จำนวนกว่า 4,000 ต้น บนที่ราบเชิงเขาพื้นที่ 12 ไร่ ณ
ศูนย์ศึกษาการพัฒนาห้วยทรายอันเนื่องมาจากพระราชดำริ อำเภอชะอำ จังหวัดเพชรบุรี

ทั้งนี้ ตั้งแต่ริเริ่มโครงการปลูกป่ามาตั้งแต่ปี 2534 พนักงานกลุ่มทิสโก้ได้ปลูกต้นไม้ไปแล้วจำนวนกว่า
265,000 ต้น บนพื้นที่กว่า 1,054 ไร่ ในจังหวัดกาญจนบุรี นครนายก และเพชรบุรี ทั้งนี้
เนื่องมาจากนโยบายของกลุ่มทิสโก้ในการส่งเสริมความรับผิดชอบต่อสังคมและสิ่งแวดล้อม
ในขณะเดียวกันก็เป็นการเสริมสร้างจิตสำนึกที่ดีในการอนุรักษ์สิ่งแวดล้อมของพนักงานด้วยเช่นกัน

นอกจากนี้ กลุ่มทิสโก้ยังได้จัดทำรายพิเศษความรับผิดชอบต่อสังคม ปี 2551 “จากกล้า...สู่ป่า
ความพยายามอย่างต่อเนื่อง เกือบสองทศวรรษ”
เนื่องในโอกาสที่กลุ่มทิสโก้ได้จัดกิจกรรมปลูกป่าถาวรมาอย่างต่อเนื่องถึง 20 ครั้ง
ภายในระยะเวลาเกือบ 20 ปี โดยได้แจกจ่ายรายงานพิเศษดังกล่าวแก่สาธารณชนทั่วไป
รวมถึงห้องสมุดของมหาวิทยาลัยต่างๆ, บริษัทจดทะเบียนต่างๆ, ตลาดหลักทรัพย์แห่งประเทศไทย
และองค์กรต่างๆ
โดยมีวัตถุประสงค์เพื่อแบ่งปันประสบการณ์ในการปลูกป่าที่กลุ่มทิสโก้ปฏิบัติอย่างต่อเนื่องมาเกือบ 20
ปี

และอีกหนึ่งเหตุการณ์สำคัญในปี 2551 คือการจัดตั้งหน่วยงานใหม่ภายใต้ฝ่ายวาณิชธนกิจ บล.ทิสโก้
จำกัด ได้แก่ โครงการกลไกการพัฒนาที่สะอาด หรือ “Clean Development Mechanism
(CDM) Division” ซึ่งเป็นธุรกิจที่ปรึกษาโครงการลดการปล่อยก๊าซเรือนกระจก
และนายหน้าซื้อ-ขายคาร์บอนเครดิต (Certified Emission Reduction-CERs)
ให้แก่หน่วยงานที่ต้องการสร้างมูลค่าเพิ่มให้ธุรกิจของตน
ด้วยการขายคาร์บอนเครดิตให้แก่ประเทศพัฒนาแล้วที่มีศักยภาพไม่เพียงพอในการลดปริมาณคาร์บอน
ซึ่งหน่วยงานดังกล่าวถือเป็นโครงการสำคัญที่นานาประเทศกำลังให้ความสำคัญ
เพื่อเป็นการลดสภาวะโลกร้อน

นอกจากการดำเนินโครงการ CDM และการเป็นนายหน้าซื้อขายคาร์บอนเครดิตแล้ว
หน่วยงานดังกล่าวยังมุ่งให้ความรู้แก่นักลงทุนและประชาชนทั่วไปเกี่ยวกับระบบการซื้อขายคาร์บอนเครดิต
และประโยชน์ของธุรกิจดังกล่าว และยังให้คำแนะนำองค์กรต่างๆ
ถึงกลยุทธ์ในการสร้างมูลค่าสูงสุดให้แก่คาร์บอนเครดิตของตนเอง นอกจากนี้ บล.ทิสโก้
ยังเป็นผู้สนับสนุนในงานสัมมนา Asia Pacific Clean Development Mechanism
(APACCDM) ซึ่งจัดให้แก่หน่วยงานที่สนใจจากทั่วเอเชียใต้ และเอเชียแปซิฟิก
ซึ่งงานดังกล่าวได้จัดขึ้นในเดือนมกราคม 2552 ที่กรุงเทพฯ

นอกจากนี้
กิจกรรมอนุรักษ์สิ่งแวดล้อมที่กลุ่มทิสโก้ดำเนินการเป็นประจำทุกปียังหมายรวมถึงแนวปฏิบัติในอาคารสำนักงาน
โดยกลุ่มทิสโก้ยังคงให้ความสำคัญและส่งเสริมการสร้างจิตสำนึกแก่พนักงานในการประหยัดพลังงานและทรัพยากร
อาทิ การช่วยกันปิดไฟดวงที่ไม่จำเป็น การวางแผนการเดินทาง
การใช้วัสดุอุปกรณ์สำนักงานที่เป็นมิตรต่อสิ่งแวดล้อม การประหยัดการใช้กระดาษ และ
การลดปริมาณขยะ เป็นต้น

3. กิจกรรมส่งเสริมศิลปวัฒนธรรม

ส่งเสริมผลงานศิลปะไทย

นอกจากการช่วยเหลือสังคมและสิ่งแวดล้อมแล้ว
กลุ่มทิสโก้ยังให้การสนับสนุนและส่งเสริมศิลปวัฒนธรรมอันเป็นเครื่องจรรโลงจิตใจ
และเป็นรากฐานของความเป็นชาติ นับตั้งแต่ปี 2513 เป็นต้นมา กลุ่มทิสโก้เป็นองค์กรแรกๆ
ที่ได้ริเริ่มโครงการสนับสนุนและส่งเสริมศิลปินไทยในการสร้างสรรค์ผลงานศิลปะ
และได้สะสมผลงานศิลปะร่วมสมัยของศิลปินไทยมาอย่างต่อเนื่อง ปัจจุบันมีจำนวนกว่า 300 ชิ้นงาน

และเพื่อเป็นการเผยแพร่ผลงานศิลปะร่วมสมัยของศิลปินไทย ในปี 2551
กลุ่มทิสโก้ยังมีโครงการรวบรวมศิลปกรรมสะสมของทิสโก้ทั้งหมดมาจัดพิมพ์เนื่องในโอกาสที่ครบรอบ
40 ปีทิสโก้ เพื่อเผยแพร่แก่ผู้สนใจ โดยได้เรียนเชิญคุณพิทักษ์พล วิสุทธิ์อัมพร
ผู้จัดการมูลนิธิหอศิลปะแห่งรัชกาลที่ 9 มาเป็นที่ปรึกษาในการจัดทำ
โดยหนังสือดังกล่าวมีกำหนดพิมพ์แล้วเสร็จภายในต้นปี 2552

ทำนุบำรุงศาสนา

กลุ่มทิสโก้ตระหนักถึงความสำคัญในการส่งเสริมทำนุบำรุงศาสนาให้สามารถดำรงอยู่เป็นเครื่องยึดเหนี่ยวจิตใจของประชาชน
โดยเฉพาะในเขตภูมิภาคที่มีวัดเป็นศูนย์รวมของชุมชน
เพื่อเป็นสร้างความเข้มแข็งให้แก่ชุมชนทางหนึ่ง
โดยสาขาของธนาคารทิสโก้ในเขตภูมิภาคจึงได้ประสานงานจัดกิจกรรมทอดกฐินเพื่อบริจาคทุนทรัพย์ให้แก่วัดวาอารามในจังหวัดที่ต้องการการทำนุบำรุงเป็นประจำทุกปี

โดยในปี 2551 กลุ่มทิสโก้ได้เป็นเจ้าภาพร่วมทำบุญทอดกฐิน ณ
สำนักสงฆ์และโรงเรียนปริยัติธรรมบ่อเงินบ่อทอง อำเภอพนมสารคาม จังหวัดฉะเชิงเทรา
ซึ่งเงินจากการทำบุญในครั้งนี้ทางสำนักสงฆ์ได้นำไปสร้างห้องสมุดเพื่อการศึกษาให้แก่พระสงฆ์และเณร
และเป็นเจ้าภาพผ้าป่าสามัคคี ณ วัดถ้ำคูหาสวรรค์ จังหวัดอุบลราชธานี
เพื่อบริจาคปัจจัยสมทบทุนสร้างอาคารเอนกประสงค์เพื่อใช้เป็นที่แสดงพระธรรมเทศนา
ถวายภัตตาหารแด่พระภิกษุสามเณร และประโยชน์อื่นๆ สำหรับชุมชนชาวโขงเจียมและสาธุชนทั่วไป

สรุปกิจกรรมความรับผิดชอบต่อสังคมของกลุ่มทิสโก้ ปี 2551

  ---------------------------- ------------------------------------------- ---------------------- ---------------------------------------------------------------------------------------- -------------
  1. กิจกรรมช่วยเหลือสังคม                                                                                                                                                                     

  1.1                                                                                                                                                                                      
  กิจกรรมของมูลนิธิทิสโก้เพื่อการกุศล                                                                                                                                                               

  ระยะเวลา                                                                 ลักษณะกิจกรรม            วัตถุประสงค์                                                                                จำนวนเงิน
                                                                                                                                                                                           (บาท)

  ตลอดปี 2551                                                               สนับสนุนการศึกษา          มอบทุนการศึกษาแก่นักเรียน นักศึกษาที่ขาดแคลนทุนทรัพย์ทั่วประเทศ                                        19,411,000 

  ตลอดปี 2551                                                               ทุนรักษาพยาบาล           ให้ความช่วยเหลือด้านค่ารักษาพยาบาลแก่ผู้ป่วยอนาถา และทุพพลภาพด้วยการบริจาคอวัยวะเทียม และกายอุปกรณ์ต่างๆ   101,601 

  ตลอดปี 2551                                                               ทุนประกอบอาชีพ           มอบทุนประกอบอาชีพสำหรับผู้ด้อยโอกาสให้มีโอกาสพึ่งพาตนเองได้ในระยะยาว                                25,000 

                                                                           รวม                                                                                                             19,537,601

  1.2 กิจกรรมช่วยเหลือสังคมอื่นๆ                                                                                                                                                                 

  ระยะเวลา                     ลักษณะกิจกรรม                                                        วัตถุประสงค์                                                                                จำนวนเงิน
                                                                                                                                                                                           (บาท)

  4 ม.ค. 51                    สนับสนุนกิจกรรมมูลนิธิหมอเสม พริ้งพวงแก้ว                                   สนับสนุนการดำเนินงานของมูลนิธิฯ                                                                50,000

  9 ก.พ. 51                    สมทบทุน UNICEF                                                      เพื่อใช้ในการดำเนินงานของ UNICEF                                                             100,000

  15 ก.พ. 51                   ช่วยเหลือนักเรียนออทิซึม                                                 ร่วมบริจาคแก่ศูนย์วิจัยและพัฒนาการศึกษา โรงเรียนสาธิตแห่งมหาวิทยาลัยเกษตรศาสตร์                         500,000
                                                                                                  เพื่อสนับสนุนกิจกรรรมการเรียนการสอนสำหรับนักเรียนที่มีภาวะออทิซึม                                      

  16 พ.ค. 51                   ช่วยเหลือผู้ประสบภัยนาร์กิส                                               บริจาคเครื่องอุปโภคบริโภคที่จำเป็นบรรจุในถุงยังชีพ โดยมอบผ่านสภาอุตสาหกรรมแห่งประเทศไทย                 100,000
                                                                                                  เพื่อช่วยเหลือผู้ประสบภัย                                                                       

  27 พ.ค. 51                   สนับสนุนรายการ “ถวายอาลัย รวมน้ำใจสู่เด็กอ่อนในสลัม”                        ร่วมบริจาคในรายการ “ถวายอาลัย รวมน้ำใจสู่เด็กอ่อนในสลัม” เพื่อจัดสร้างพระราชานุสาวรีย์สมเด็จพระเจ้าพี่นางเธอ 100,000
                                                                                                  เจ้าฟ้ากัลยาณิวัฒนา กรมหลวงนราธิวาสราชนครินทร์ และจัดซื้ออุปกรณ์ และครุภัณฑ์ ประจำอาคารบ้านเด็กอ่อนเสือใหญ่   

  8 ก.ค. 51                    ช่วยเหลือจังหวัดชายแดนภาคใต้                                            ร่วมกับมูลนิธิกรมหลวงสงขลานครินทร์ในประบรมราชูปถัมภ์ในการจัดหาอุปกรณ์การแพทย์เพื่อช่วยเหลือแก่โรงพยาบาลใน 4 47,600
                                                                                                  จังหวัดภาคใต้                                                                               

  6 พ.ย. 51                    สนับสนุนการพัฒนาวิชาการทางนิติศาสตร์                                      ร่วมบริจาคแก่มูลนิธิเพื่อสนับสนุนการพัฒนาวิชาการทางนิติศาสตร์ เพื่อใช้ในโครงการศึกษาและพัฒนาประมวลรัษฎากร     300,000

                               รวม                                                                                                                                                         1,197,600

  2. กิจกรรมอนุรักษ์สิ่งแวดล้อม                                                                                                                                                                   

  ระยะเวลา                     ลักษณะกิจกรรม                                                        วัตถุประสงค์                                                                                จำนวนเงิน
                                                                                                                                                                                           (บาท)

  21 มิ.ย. 51                   จัดกิจกรรมร่วมปลูกกล้าไม้ 4,000 ต้น ณ                                     ส่งเสริมความรับผิดชอบต่อสังคมและสิ่งแวดล้อม และเสริมสร้างจิตสำนึกที่ดีในการอนุรักษ์สิ่งแวดล้อมของพนักงาน        402,000
                               ศูนย์ศึกษาการพัฒนาห้วยทรายอันเนื่องมาจากพระราชดำริ                                                                                                                   

                               รวม                                                                                                                                                         402,000

  3. กิจกรรมส่งเสริมศิลปวัฒนธรรม                                                                                                                                                                

  ระยะเวลา                     ลักษณะกิจกรรม                                                        วัตถุประสงค์                                                                                จำนวนเงิน
                                                                                                                                                                                           (บาท)

  28 ต.ค. 51                   เป็นเจ้าภาพผ้าป่าสามัคคี ณ วัดถ้ำคูหาสวรรค์                                  เพื่อบริจาคปัจจัยสมทบทุนสร้างอาคารเอนกประสงค์เพื่อใช้เป็นที่แสดงพระธรรมเทศนา ถวายภัตตาหารแด่พระภิกษุสามเณร 333,830
                               จังหวัดอุบลราชธานี                                                     และประโยชน์อื่นๆ                                                                            

  1 พ.ย. 51                    เป็นเจ้าภาพร่วมทำบุญทอดกฐิน ณ                                           นำไปสร้างห้องสมุดเพื่อการศึกษาให้แก่พระสงฆ์และเณร                                                 375,803
                               สำนักสงฆ์และโรงเรียนปริยัติธรรมบ่อเงินบ่อทอง อ.                                                                                                                      
                               พนมสารคาม จ. ฉะเชิงเทรา                                                                                                                                      

                               รวม                                                                                                                                                         709,633

  รวม                                                                                                                                                                                      21,846,834
  ---------------------------- ------------------------------------------- ---------------------- ---------------------------------------------------------------------------------------- -------------

ด้วยแนวคิดด้านความรับผิดชอบต่อสังคม
และวิธีการที่กลุ่มทิสโก้ได้สนับสนุนและดำเนินกิจกรรมเพื่อสังคมและสาธารณประโยชน์ควบคู่ไปกับการดำเนินธุรกิจ
กลุ่มทิสโก้ถือเป็นภารกิจสำคัญที่จะสานต่อโครงการและกิจกรรมหลักต่างๆ
เพื่อให้เกิดประโยชน์ที่ยั่งยืนแก่ชุมชนและสังคมอย่างต่อเนื่องตลอดไป

13.4 วิธีการพิจารณาของคณะกรรมการในการนำแนวคิดหรือนโยบายด้านความรับผิดชอบต่อสังคมไปสู่การปฏิบัติ 

ในส่วนกิจกรรมหลักที่ดำเนินการผ่านมูลนิธิทิสโก้ฯ
ประธานเจ้าหน้าที่บริหารและผู้บริหารอาวุโสของกลุ่มทิสโก้จำนวน 3 คน
ดำรงตำแหน่งกรรมการอยู่ในคณะกรรมการมูลนิธิทิสโก้ฯ ร่วมกับผู้ทรงคุณวุฒิอื่นๆ อีก 6
คนเพื่อร่วมกำหนดทิศทางและนโยบาย รวมทั้งดูแลการดำเนินกิจกรรมของมูลนิธิฯ
ให้เป็นไปอย่างราบรื่น ผ่านคณะทำงานซึ่งปฏิบัติงานตามเกณฑ์ที่กำหนด โดยคณะกรรมการมูลนิธิฯ
จะทำหน้าที่พิจารณาคำขอรับบริจาคที่มี
ผู้แสดงความจำนงยื่นขอมาในแต่ละปี
ซึ่งจะพิจารณาปีละครั้งในช่วงต้นปีการศึกษาและมอบทุนการศึกษาแก่นักเรียนที่ขาดแคลน นอกจากนี้
ยังมีตัวแทนพนักงานในกลุ่มทิสโก้อีกจำนวน 20 คน ทำหน้าที่เป็นคณะทำงานมีวาระ 2 ปี
ทำงานร่วมกับพนักงานของมูลนิธิทิสโก้ฯ เพื่อช่วยเหลือกิจกรรมของมูลนิธิฯ ในด้านต่างๆ อาทิ
การจัดพิธีมอบทุนการศึกษาประจำปี ร่วมเดินทางติดตามผลการศึกษาของนักเรียนทุน
ช่วยเผยแพร่กิจกรรมและจัดกิจกรรมการกุศลระดมเงินบริจาคสมทบทุนมูลนิธิฯ เป็นต้น

ด้านการพิจารณากิจกรรมและโครงการอื่นๆ
เนื่องจากส่วนใหญ่เป็นโครงการหลักที่ดำเนินการอย่างต่อเนื่องเป็นประจำทุกปี
คณะผู้บริหารเป็นผู้ให้คำปรึกษาและอนุมัติงบประมาณค่าใช้จ่ายโดยมีคณะทำงานแต่ละโครงการเป็นผู้รับผิดชอบดำเนินงาน
และเน้นการมีส่วนร่วมของพนักงานในการดำเนินโครงการ

ปัจจัยหลักที่ช่วยส่งเสริมให้กลุ่มทิสโก้สามารถถ่ายทอดแนวคิดและนโยบายไปสู่การปฏิบัติได้อย่างเป็นรูปธรรมก็คือ
วัฒนธรรมองค์กรที่ส่งเสริมการมีส่วนร่วม
ในแต่ละโครงการจะมีการแต่งตั้งผู้รับผิดชอบโครงการและคณะทำงานเพื่อกำหนดแผนงาน
นำเสนองบประมาณและดูแลให้การดำเนินงานเป็นไปอย่างต่อเนื่อง
มีการติดตามและประเมินผลเพื่อปรับปรุงประสิทธิภาพเป็นระยะๆ นอกจากนี้
ยังต้องมีการสื่อสารอย่างมีประสิทธิภาพและสม่ำเสมอเพื่อส่งเสริมความร่วมมือที่ดีจากสมาชิกในองค์กร

วิธีการรายงานผลการปฏิบัติตามแผนต่อคณะกรรมการเพื่อการติดตามและทบทวนการดำเนินงานตามแนวคิดหรือนโยบายของคณะกรรมการ

เนื่องจากการดำเนินโครงการหลักซึ่งเป็นโครงการต่อเนื่องระยะยาว
และดำเนินการผ่านมูลนิธิทิสโก้ฯ ซึ่งมีคณะกรรมการมูลนิธิฯ และคณะทำงานเป็นผู้ดำเนินการ
โดยมีประธานเจ้าหน้าที่บริหาร และผู้บริหารดำรงตำแหน่งกรรมการอยู่ในคณะกรรมการมูลนิธิฯ
คณะกรรมการจะรับทราบรายงานการดำเนินกิจกรรมของมูลนิธิฯ และกิจกรรมเพื่อสังคมอื่นๆ
ของกลุ่มทิสโก้ในที่ประชุมกรรมการเป็นประจำทุกปี

นอกจากนี้ ในปี 2551 กลุ่มทิสโก้ยังได้จัดทำรายงานพิเศษความรับผิดชอบต่อสังคม
เพื่อเผยแพร่แนวคิดและผลงานด้านกิจกรรมเพื่อสังคมที่กลุ่มทิสโก้มีส่วนร่วมในการดำเนินงาน
นอกเหนือจากเนื้อหาทั่วไปของรายการกิจกรรมความรับผิดชอบต่อสังคมที่กลุ่มทิสโก้ได้จัดทำและบรรจุไว้ในรายงานประจำปี

13.5 การรับรองมาตรฐานการปฏิบัติงาน และรางวัลที่ได้รับในปี 2551

กลุ่มทิสโก้ได้รับรางวัลต่างๆ ที่เกี่ยวข้องกับมาตรฐานการปฏิบัติงาน
อันเป็นเครื่องสะท้อนให้เห็นถึงมาตรฐานในการดำเนินนโยบายและผลการดำเนินงานที่โดดเด่นในสาขาธุรกิจต่างๆ
โดยรางวัลที่ได้รับในปี 2551 มีดังนี้

รางวัล SET Awards 2008

เนื่องด้วยตลาดหลักทรัพย์แห่งประเทศไทยได้มีนโยบายการส่งเสริมและสนับสนุนศักยภาพการเติบโตของตลาดทุนไทยด้วยการยกย่องและประกาศเกียรติคุณ
และมอบรางวัลยอดเยี่ยมในด้านต่างๆ จึงได้จัดการประกาศรางวัลบริษัทยอดเยี่ยม หรือ SET
Awards มาอย่างต่อเนื่อง โดยในปี 2551 กลุ่มทิสโก้ โดยธนาคารทิสโก้ได้รับรางวัล SET
Awards 2008 ประเภท "รางวัลรายงานบรรษัทภิบาลดีเด่น" ประจำปี 2551 (Top Corporate
Governance Report Awards)
ซึ่งเป็นรางวัลที่มอบให้แก่บริษัทจดทะเบียนที่มีความโดดเด่นด้านรายงานการปฏิบัติตามหลักการกำกับดูแลกิจการที่ดี
สำหรับบริษัทจดทะเบียนฉบับปี 2549 ซึ่งพิจารณาจากข้อมูลที่บริษัทเปิดเผยไว้ในรายงานประจำปี
2550, แบบแสดงรายการข้อมูลประจำปี 2550 (แบบ 56-1),
หนังสือนัดประชุมผู้ถือหุ้นและรายงานการประชุมผู้ถือหุ้นประจำปี 2550/2551 นอกจากนี้กลุ่มทิสโก้
ได้แก่ บริษัทหลักทรัพย์ทิสโก้ จำกัด และ บริษัทหลักทรัพย์จัดการกองทุนทิสโก้ จำกัด
ยังได้รับการเสนอชื่อเข้าชิงรางวัลบริษัทหลักทรัพย์ยอดเยี่ยม (Best Securities Company
Award) และรางวัลบริษัทหลักทรัพย์จัดการกองทุนยอดเยี่ยม (Best Asset Management
Award) ตามลำดับ

นอกจากนี้ สมาคมส่งเสริมสถาบันกรรมการบริษัทไทย ( IOD)
ยังได้ประกาศเกียรติคุณบริษัทจดทะเบียนที่มีการปฏิบัติตามหลักบรรษัทภิบาลระดับ - ดีเลิศ จำนวน
22 บริษัท ซึ่งธนาคารทิสโก้ เป็นหนึ่งในผู้ที่มีมาตรฐานดีเลิศดังกล่าวอีกด้วย

รางวัล Best Bank in Thai Baht Corporate Bonds 2008

ธนาคารได้รับรางวัล Best Bank in Thai Baht Corporate Bonds 2008
หรือธนาคารไทยที่ดีที่สุด ในด้านผู้ค้าตราสารหนี้ ประเภทหุ้นกู้ภาคเอกชนสกุลเงินบาท ในโครงการ
The Asian Currency Bond Benchmark Awards ซึ่งจัดโดย The Asset Magazine
เป็นปีที่สามติดต่อกัน โดย The Asset Magazine โดย The Asset Benchmark Research
ซึ่งเป็นหน่วยงานในเครือของ The Asset Magazine
ได้ทำการติดตามการเติบโตและการพัฒนาของตลาดตราสารหนี้สกุลเงินเอเชียเป็นประจำทุกปี
โดยทำการสำรวจทั้งฝั่งผู้ขาย (Sellside) และฝั่งผู้ซื้อ (Buyside)
และทำการจัดอันดับผู้ขายตราสารหนี้จากการสำรวจความคิดเห็นของนักลงทุนสถาบัน 9
ประเทศในภูมิภาคเอเชีย ได้แก่ ฮ่องกง อินเดีย อินโดนีเซีย เกาหลี มาเลเซีย ฟิลิปปินส์ สิงคโปร์
ไต้หวัน และประเทศไทย โดยพิจารณาในด้านประสิทธิภาพการให้บริการ ปริมาณซื้อขาย (Trade
Volume) รวมถึงความสัมพันธ์อันดีที่มีต่อนักลงทุน

รางวัล Best Managed Company

กลุ่มทิสโก้
โดยธนาคารทิสโก้ได้รับการโหวตให้ได้รับรางวัลบริษัทจดทะเบียนที่มีการบริหารจัดการยอดเยี่ยม
(Best Managed Company) จากผลสำรวจ Asia's Best Companies Poll 2008
จัดโดยนิตยสาร FinanceAsia
ซึ่งได้ทำการสำรวจความคิดเห็นของนักลงทุนและนักวิเคราะห์ทั่วภูมิภาคเอเซียที่มีต่อบริษัทจดทะเบียนในประเทศต่างๆ
โดยรางวัลดังกล่าวจัดขึ้นเป็นประจำทุกปี โดยในปี 2551 นิตยสาร FinanceAsia
ได้ทำการสำรวจความคิดเห็นจากนักวิเคราะห์ของสถาบันการเงิน
และจากผู้เชี่ยวชาญด้านการลงทุนชั้นนำทั่วเอเชียเพื่อนำมาจัดอันดับบริษัทจดทะเบียนในตลาดหลักทรัพย์ที่มีความยอดเยี่ยมในด้านต่างๆ
ของแต่ละประเทศ ซึ่งผลโหวตมาจากการพิจารณาในเกณฑ์ต่างๆ ได้แก่
คุณภาพโดยรวมของการบริหารจัดการ, มาตรฐานการกำกับดูแลกิจการ, ความสัมพันธ์ที่ดีกับนักลงทุน
และนโยบายการจ่ายเงินปันผลแก่ผู้ถือหุ้น โดยการพิจารณารางวัล แบ่งเป็นประเภทต่างๆ
ตามมูลค่าตลาดของบริษัทจดทะเบียน โดยธนาคารทิสโก้ได้รับการโหวตด้วยคะแนนสูงสุดเป็นอันดับ 1
ในประเภท “Best Mid-cap” หรือบริษัทจดทะเบียนขนาดกลางที่มีมูลค่าตามราคาตลาด (Market
Capitalization) ระหว่าง 100 ล้านเหรียญสหรัฐ ถึง 1,000
ล้านเหรียญสหรัฐจากนักลงทุนและนักวิเคราะห์ที่ร่วมลงคะแนนทั้งหมด
รายละเอียดผลการจัดอันดับดังกล่าวเผยแพร่ในนิตยสาร FinanceAsia ฉบับเดือนมิถุนายน 2551